বৈদ্যুতিন সংবাদমাধ্যমের প্রশ্ন শুনেই এক ঝটকায় ঘুরলেন তিনি। হাতের ধাক্কায় মুখের সামনে ধরা ‘বুম’ সরিয়ে দমদমের তৃণমূল সাংসদ সৌগত রায় বললেন, ‘‘এভাবে মানুষকে অপমান করবেন না!’’
গতকালকের মতোই আজও এভাবেই বারে বারে মেজাজ হারিয়েছেন সৌগত। সংসদের ভিতরে-বাইরে। ‘নারদনিউজে’র গোপন ক্যামেরা অভিযান সম্পর্কে অপছন্দের প্রশ্ন শুনে সাংবাদিকের সঙ্গে গলা চড়িয়ে কথা বলেছেন। আবার স্পিকার সুমিত্রা মহাজন ঘটনা সম্পর্কে লোকসভার এথিক্‌স কমিটিকে তদন্তের নির্দেশ দেওয়ায় সভাকক্ষে উঠে দাঁড়িয়ে উষ্মা প্রকাশ করেছেন।
আজ সকালে অধিবেশন শুরুর আগে সংসদ ভবন চত্বরে গাঁধীমূর্তির সামনে আধার কার্ড নিয়ে অবস্থান-বিক্ষোভ করছিলেন সৌগত-সহ তৃণমূল সাংসদদের একাংশ। বিক্ষোভপর্ব শেষে অধিবেশনে যোগ দিতে সংসদ ভবনের দিকে যাচ্ছিলেন সৌগত। তখন তাঁর কাছে জানতে চাওয়া হয়, নারদ-কাণ্ড নিয়ে সরকারপক্ষ যে সংসদীয় তদন্ত কমিটি গড়ার দাবি জানিয়েছে, সে বিষয়ে তাঁর কী মত। সৌগত বলেন, ‘‘ওঁরা এমনটা চাইতে পারেন না।’’ এর পরে তাঁর ‘নারদানিউজে’র ফুটেজ-বন্দি হওয়া নিয়ে প্রশ্ন শুনেই মেজাজ হারান প্রাক্তন কেন্দ্রীয় মন্ত্রী। ভিডিও ফুটেজকে সরাসরি ‘জাল’ বলেও চিহ্নিত করেন তিনি। 
ঘটনা বলছে, এখনও ওই ভিডিও ফুটেজের ‘সত্যতা’ অপ্রমাণিত। কিন্তু তা সত্বেও কেন সৌগতের মতো প্রবীণ রাজনীতিক বারবার নারদ-প্রশ্নে ‘আক্রমণাত্মক’ হয়ে উঠছেন, তা নিয়ে তৃণমূলের অন্দরেই প্রশ্ন উঠেছে। সংসদ ভবন চত্বরে আধার কার্ড বিতর্ক নিয়ে তৃণমূলের অবস্থান-বিক্ষোভে বক্তৃতায় সময়ও আজ অপ্রসঙ্গিকভাবে নাম না করে নারদ-কাণ্ড নিয়ে সরব হন সৌগত। বলেন, ‘‘আমরা রাজনৈতিক স্বচ্ছতায় বিশ্বাস করি। কিন্তু বিরোধীরা আমাদের বিরুদ্ধে রাজনৈতিক চক্রান্ত করছে।’’ পাশাপাশিই তাঁর প্রশ্ন, ‘‘বলা হচ্ছে ওই ভিডিও নাকি ২০১৪ সালে তোলা হয়েছিল। অর্থাৎ পঞ্চদশ লোকসভার ঘটনা। এখন ষোড়শ লোকসভায় একথা বলে কী লাভ!’’
‘নারদানিউজে’র ভিডিও ফুটেজে সৌগত ছাড়াও তৃণমূলের আরও পাঁচ সাংসদকে দেখা গিয়েছে। রাজ্যসভার সাংসদ মুকুল রায়ের পাশাপাশি লোকসভার সাংসদ সুলতান আহমেদ, শুভেন্দু অধিকারী, কাকলি ঘোষদস্তিদার এবং প্রসূন বন্দ্যোপাধ্যায়েরা রয়েছেন সেখানে। রয়েছেন সুব্রত মুখোপাধ্যায়, ফিরহাদ হাকিম, শোভন চট্টোপাধ্যায়, ইকবাল আহমেদের মতো মন্ত্রী-বিধায়কেরাও। কিন্তু তাঁদের কাউকেই এখনও পর্যন্ত প্রকাশ্যে সৌগতের মতো উত্তেজিত হতে দেখা যায়নি। গতকাল লোকসভায় সিপিএম সাংসদ মহম্মদ সেলিমের সঙ্গে বাদানুবাদে জড়িয়েছিলেন সৌগত। সে সময় তাঁর পিছনের আসনে বসা সুলতান বিতণ্ডায় অংশ নিলেও তুলনায় অনেক সংযত ছিলেন। আজ স্পিকার নারদা-তদন্তের ভার এথিক্‌স কমিটিকে দেওয়ার সিদ্ধান্ত ঘোষণার পর ১৯৭৯ সালে কেন্দ্রীয় মন্ত্রী-হওয়া প্রাক্তন অধ্যাপক যে ভাবে উঠে দাঁড়িয়ে সরব হয়েছেন, তা অবাক করেছে তাঁর সহকর্মীদের একাংশকেও।